Panterų hibridai
Panterų hibridas – tai hibridai, gauti sukryžminus katinių šeimos didžiųjų kačių pošeimio panterų genties skirtingų rūšių individus. Didžiausi tarp visų šiuo metų Žemėje gyvenančių katinių rūšių bei jų hibridų yra liūtigriai (kitaip ligeriai) – liūto (lot. Panthera leo) patino ir tigrės (lot. Panthera tigris) hibridai, kuriems būdingas gigantizmas. Patinas, žinomas kaip Herkulesas, svėrė 418 kg, o bendrai liūtigrių patinų kūno ilgis siekia iki 350 cm. Už juos žymiai smulkesni yra tigraliūčiai (kitaip tigonai) – tigro (lot. Panthera tigris) patino ir liūtės (lot. Panthera leo) hibridai, kuriems net būdingas nanizmas - jie dažnai mažesni ir už tėvus. Iš visų hibridų dėl įspūdingų kūno matmenų yra žinomiausi ir labiausiai paplitę liūtigriai.